Roboti úsvitu

***Roboti úsvitu*** () je vedecko-fantastický román s detektívnou zápletkou od amerického spisovateľa Isaaca Asimova, ktorý bol prvýkrát publikovaný v roku 1983. Je to tretí román z Asimovovej série o robotoch.

## Dej

Detektíva Elijaha Baleyho povolajú zo Zeme, aby vyšetril zločin: zničenie mysle R. Jandera Panella, humanoidného robota. Ten má identického dvojníka R. Daneela Olivawu. Vynálezca robota, Han Fastolfe, priznal, že je jediným človekom, ktorý má schopnosti na to, aby to urobil, ale popiera, že zločin spáchal on. Fastolfe je tiež prominentným členom auroranskej politickej frakcie, ktorá favorizuje Zem, a preto je politicky výhodné, aby bol oslobodený. Na ceste na Auroru sa Baley opäť spojí s R. Daneelom Olivawom, svojím bývalým partnerom, a zoznámi sa s R. Giskardom Reventlovom, robotom staršieho modelu, ktorý tiež slúži Fastolfovi.

Na Aurore vypočuje Gladiu Delmarre, šarmantnú Fastolfovu susedu a poslednú majiteľku Jandera. Zistí, že Gladia mala s Janderom sexuálny pomer a že ho považovala za manžela. Baley neskôr vypočuje Fastolfeho odcudzenú dcéru Vasiliu, ktorá tvrdí, že jej otec by urobil čokoľvek, čo by bolo potrebné pre rozvoj psychohistórie, vrátane zneškodnenia Jandera a zlomenia srdca Gladie. Následne Baley vypočúva Santirixa Gremionisa, Aurorana, ktorý spolu s Gladiou a Vasiliou porušil auroranské tabu, keď sa po odmietnutí opakovane ponúkal o priazeň Gladie. Ten popiera účasť na vražde no zároveň si začína uvedomovať, že Vasilia ťahala za nitky v jeho vzťahu.

Ďalej Baley vypočúva Keldena Amadira, Fastolfeho hlavného politického rivala a riaditeľa Robotického inštitútu, ktorý vysvetľuje politické motívy inštitútu. Jeho záujmom je, aby Aurora sama kolonizovala Galaxiu pomocou humanoidných robotov namiesto toho, aby tak robili ľudia. Problém je, že robotov vie vyrábať len Fastolfe. Na ceste z rozhovoru s Amadirom je Baleyho vznášadlo nútené zastaviť v zlom počasí kvôli sabotáži. Baley, podozrievajúc Amadira, nariaďuje obom robotickým sprievodcom Daneelovi a Giskardovi, aby utiekli. Nato niekoľko robotov z inštitútu dobehne auto a vypočúva Baleya, ale on im povie, že nariadil Daneelovi vrátiť sa, čím sa ich zbaví. Baley utečie z auta do búrky, kde ho jeho agorafóbia privádza do bezvedomia. Gladia a Giskard ho nájdu a odvezú do jej domu. Na vopred dohodnutom stretnutí s predsedom Fastolfom a Amadirom Baley obviní Amadira zo sabotáže auta a presvedčí ho k spolupráci.

Hoci je Baleyho obvinenie logicky konzistentné, nemôže obstáť proti formálnemu popretiu zo strany takého prominentného a rešpektovaného Aurorana, akým je Amadiro. Baley však potom konfrontuje Amadira s odhalením, že už predtým vedel o vzťahu medzi Gladiou a Janderom a navyše o tom, že ho považovala za svojho manžela, čo je pre rodeného Aurorana niečo celkom nepredstaviteľné. Amadiro hovorí, že to možno počul od niekoho, ale nepamätá si od koho.

Baley potom konštatuje, že o vzťahu mohol Amadirovi povedať len jeden Auroran: samotný Jander. Následne poskytne riešenie prípadu. Po tom, ako záletný Santirix Gremionis vylákal Gladiu z domu, Amadiro opakovane vyspovedal a otestoval Jandera prostredníctvom trojrozmerného zobrazenia (teleprítomnosti). Daneel bol súčasťou Fastolfeho zariadenia, a teda dobre strážený, ale Jander bol na účely reverzného inžinierstva oveľa dostupnejší. Sabotáž auta mala za cieľ zajatie Daneela a dokončenie analýzy.

Keď Baley vyhlási, že tieto experimenty mohli náhodou viesť k deaktivácii Jandera, Amadiro sa nahnevá a vyhlási, že experimenty boli úplne neškodné. Tým sa v podstate priznáva, čo jeho situáciu robí beznádejnou. V dôsledku toho je nútený pristúpiť na kompromis s Fastolfeho politikou; Amadiro súhlasí s právom Zeme podieľať sa na kolonizácii Galaxie, zatiaľ čo Fastolfe poskytne inštitútu svoje údaje o konštrukcii humanoidných robotov. 

Baley v závere konfrontuje robota Giskarda, ktorý priznáva, že Vasilia v ňom počas experimentov, keď bola dieťa, nevedomky zobudila telepatické schopnosti. Giskard využil vedomosti získané z mysle Hana Fastolfa a uvedomujúc si nebezpečenstvo, deaktivoval Jandera, aby zabránil Amadirovmu pokusu o obídenie záujmov svojho pána. Giskard dovolí Baleyovi zachovať si vedomosti o jeho schopnostiach, ale pomocou svojich telepatických schopností mu zabráni odhaliť tajomstvo. 

## Referencie

Kategória:Romány USA
Kategória:Knihy z 1983
Kategória:Science fiction romány
Kategória:Diela Isaaca Asimova